U-I-63/04
Datum: 2006-10-05T00:00:00.000+02:00
ecli: ECLI:SI:USRS:2006:U.I.63.04
vrsta: podzakonski akt
zadeva: ocena ustavnosti in zakonitosti predpisov in drugih splošnih aktov
objavljeno: Neobjavljeno | 05.10.2006
dokument: US26542
akt: Sklep o sofinanciranju podiplomskega študija (Uradni list RS, št. 41/01 in 67/03), 1. al. 2. odst. XV. tč.
resitev: ustavitev
izrek: Postopek za preizkus pobude za začetek postopka za oceno ustavnosti in zakonitosti prve alineje drugega odstavka XV. točke Sklepa o sofinanciranju podiplomskega študija (Uradni list RS, št. 41/01 in 67/03) se ustavi.
stavek: Med postopkom pred Ustavnim sodiščem je izpodbijani predpis prenehal veljati. Ker pobudnica na poziv Ustavnega sodišča, naj sporoči, ali še vztraja pri vloženi pobudi oziroma izkaže svoj pravni interes, ni odgovorila, je Ustavno sodišče postopek za preizkus pobude za oceno ustavnosti in zakonitosti izpodbijanega predpisa ustavilo.
odlocitev: sklep
geslo: 1.4.51.5.2 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Med postopkom.
1.5.51.1.4.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Ustavitev postopka - Nedopolnitev pobude/zahteve.
podlaga: Člen 28.3, Zakon o Ustavnem sodišču [ZUstS]
vlagatelj: Alenka Hebar, Ljubljana
datum_vloge: 2004-03-04T23:00:00.000Z
datum_odlocitve: 2006-10-04T22:00:00.000Z

# U-I-63/04-11

5. 10. 2006

## SKLEP

Ustavno sodišče je v postopku za preizkus pobude Alenke Hebar iz Ljubljane na seji dne 5. oktobra 2006

### sklenilo:

Postopek za preizkus pobude za začetek postopka za oceno ustavnosti in zakonitosti prve alineje drugega odstavka XV. točke Sklepa o sofinanciranju podiplomskega študija (Uradni list RS, št. 41/01 in 67/03) se ustavi.

### OBRAZLOŽITEV

Pobudnica izpodbija določbo prve alineje drugega odstavka XV. točke Sklepa o sofinanciranju podiplomskega študija (Uradni list RS, št. 41/01 in 67/03 – v nadaljevanju Sklep), ki določa, da se sofinancira šolnina za študij po podiplomskih študijskih programih za študente, državljane Republike Slovenije, ki se prvič vpišejo v podiplomski študij, in sicer v 1. letnik v študijskem letu, ko je študijski program izbran prek razpisa iz drugega poglavja sklepa, in redno napredujejo v 2., 3. oziroma 4. letnik, visokošolski zavod pa izpolnjuje vse obveznosti iz pogodbe o sofinanciranju. Pobudnico je Ministrstvo za šolstvo, znanost in šport izločilo s seznama sofinanciranih kandidatov za študijsko leto 2003/2004, ker ni izpolnjevala razpisanih pogojev za sofinanciranje, t.j. prvega vpisa na podiplomski študij. Izpodbijana določba po mnenju pobudnice krši pravico do enakosti pred zakonom in pravico do izobraževanja pod enakimi pogoji. Navaja, da je bila pred vpisom magistrskega študija na Filozofski fakulteti sicer res vpisana na specialistični študij pri Teološki fakulteti, vendar ga je v celoti financirala sama, saj Ministrstvo glede na določbo drugega odstavka I. točke Sklepa sofinancira le študij po javnoveljavnih programih za pridobitev magisterija in doktorata znanosti, ne pa tudi specialističnega študija. Pobudnica še navaja, da ji je glede na vsebino navedene določbe onemogočeno sofinanciranje študija tudi v vseh naslednjih letnikih.

Med postopkom pred Ustavnim sodiščem je z uveljavitvijo Sklepa o sofinanciranju podiplomskega študija (Uradni list RS, št. 77/04), ki določa drugačne pogoje za sofinanciranje, izpodbijana določba prenehala veljati.

Ker je izpodbijana ureditev prenehala veljati, je Ustavno sodišče pobudnico v skladu s 47. členom Zakona o Ustavnem sodišču (Uradni list RS, št. 15/94 – v nadaljevanju ZUstS) pozvalo, naj se izjavi, ali vztraja pri vloženi pobudi, oziroma naj pojasni, kako bi se v primeru ugotovitve neustavnosti in nezakonitosti izpodbijane določbe izboljšal njen pravni položaj. Hkrati jo je tudi opozorilo, da lahko Ustavno sodišče postopek za preizkus pobude ustavi, če v danem roku ne bo dala zahtevanih pojasnil.

Pobudnica na poziv ni odgovorila, zato je Ustavno sodišče postopek za preizkus pobude ustavilo.

Ustavno sodišče je sprejelo ta sklep na podlagi tretjega odstavka 28. člena ZUstS v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, Milojka Modrijan, dr. Mirjam Škrk, Jože Tratnik in dr. Dragica Wedam Lukić. Sklep je sprejelo soglasno.

Predsednik

dr. Janez Čebulj